Mødet er åbnet. I dag er der følgende anmeldelser: Morten Messerschmidt (DF) m.fl.: Beslutningsforslag nr. B 176 (Forslag til folketingsbeslutning om at ændre repatrieringsloven) og Beslutningsforslag nr. B 177 (Forslag til folketingsbeslutning om Danmarks udtræden af Marrakesherklæringen). Titlerne på de anmeldte sager vil fremgå af folketingstidende.dk (jf. ovenfor).
Den sag, der er opført som punkt 3 på dagsordenen, kan kun med Tingets samtykke behandles i dette møde. Hvis ingen gør indsigelse, betragter jeg samtykket som givet. Det er givet.
Der er stillet ændringsforslag. Ønsker nogen at udtale sig? Det er ikke tilfældet, og så er forhandlingen sluttet, og vi går til afstemning.
Ønskes afstemning om ændringsforslag nr. 1-9, tiltrådt af udvalget? De er vedtaget. Jeg foreslår, at lovforslaget går direkte til tredje behandling uden fornyet udvalgsbehandling. Hvis ingen gør indsigelse, betragter jeg det som vedtaget. Det er vedtaget.
Der er stillet ændringsforslag. Ønsker nogen at udtale sig? Det gør hr. Christoffer Aagaard Melson.
Tak for det. Jeg tager ordet i dag, fordi vi i Venstre synes, at regeringen og de partier, der stemmer for del B af lovforslaget, sender et utrolig uheldigt signal til dansk erhvervsliv. Mens virksomhederne kæmper for at overleve og vi efterhånden dagligt kan læse om massefyringer, prioriterer regeringen at bruge tid på at påføre erhvervslivet nye økonomiske byrder. I denne sag drejer det sig om 27 mio. kr. næste år. Det skal dog nævnes, at både Dansk Erhverv og Dansk Industri vurderer, at byrden er større. Selv om den pålagte ekstra byrde er ærgerlig, synes vi, at signalet til virksomhederne, der kæmper for at overleve, og til medarbejderne, der frygter en fyreseddel, er værre. Det er et signal om, at vi herinde i boblen er tonedøve og ikke forstår, at det er blodig alvor på de danske arbejdspladser, og det sidste, virksomhederne har brug for, er at bruge tid og ressourcer på at implementere nye administrative byrder. Vi synes, ministeren og de øvrige partier, der bakker op om lovforslaget, burde tage en dyb indånding, tænke sig om og erkende, at de i det mindste bør vente med at pålægge erhvervslivet nye byrder, til vi er ude af krisen, og som minimum burde det være muligt at finde byrdelettelser, der modsvarer de nye byrder. Tak for ordet.
Vi siger tak til Christoffer Aagaard Melson. Der er ikke nogen korte bemærkninger. Er der flere, der ønsker at udtale sig? Da det ikke er tilfældet, er forhandlingen sluttet, og vi går til afstemning.
Ønskes afstemning om ændringsforslag nr. 1, tiltrådt af udvalget, om, at lovforslaget deles i to lovforslag? Delingen af lovforslaget i to lovforslag er hermed vedtaget. Der stemmes herefter om det under A nævnte lovforslag (Forslag til lov om håndhævelse af Europa-Parlamentets og Rådets forordning om fremme af retfærdighed og gennemsigtighed for brugere af onlineformidlingstjenester): Ønskes afstemning om ændringsforslag nr. 2-5, tiltrådt af udvalget? De er vedtaget. Jeg foreslår, at lovforslaget går direkte til tredje behandling uden fornyet udvalgsbehandling. Hvis ingen gør indsigelse, betragter jeg det som vedtaget. Det er vedtaget. Der stemmes herefter om det under B nævnte lovforslag (Forslag til lov om ændring af årsregnskabsloven): Ønskes afstemning om ændringsforslag nr. 6 og 7, tiltrådt af udvalget? De er vedtaget. Jeg foreslår, at lovforslaget går direkte til tredje behandling uden fornyet udvalgsbehandling. Hvis ingen gør indsigelse, betragter jeg det som vedtaget. Det er vedtaget.
Der er stillet ændringsforslag. Ønsker nogen at udtale sig? Da det ikke er tilfældet, er forhandlingen sluttet, og vi går til afstemning.
Ønskes afstemning om ændringsforslag nr. 1-12, tiltrådt af udvalget? De er vedtaget. Jeg foreslår, at lovforslaget går direkte til tredje behandling uden fornyet udvalgsbehandling. Hvis ingen gør indsigelse, betragter jeg det som vedtaget. Det er vedtaget.
Der er ikke mere at foretage i dette møde. Folketingets næste møde afholdes i dag kl. 10.15, hvor vi begynder med afstemninger.